Komisjoni otsus,

25. märts 1997,

millega tunnistatakse põhimõtteliselt täielikuks üksikasjaliku läbivaatuse jaoks esitatud toimik, pidades silmas pseudomonas chlororaphis’e võimalikku kandmist taimekaitsevahendite turuleviimist käsitleva nõukogu direktiivi 91/414/EMÜ I lisasse

(EMPs kohaldatav tekst)

(97/248/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 96/68/EÜ, [2] eriti selle artikli 6 lõiget 3,

ning arvestades, et:

nõukogu direktiiviga 91/414/EMÜ on ette nähtud ühenduses lubatud, taimekaitsevahenditesse lisatavate toimeainete loetelu täiendamine;

Svenska Lantmännen esitas 15. detsembril 1994 Rootsi ametiasutustele toimiku, pidades silmas toimeaine pseudomonas chlororaphis lisamist direktiivi I lisasse;

Rootsi ametiasutused on edastanud komisjonile toimiku täielikkust käsitleva esimese läbivaatuse tulemused, pidades silmas direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõudeid; seejärel edastasid taotlejad toimiku artikli 6 lõike 2 kohaselt komisjonile ja teistele liikmesriikidele;

20. märtsil 1996 edastati kõnealune toimik alalisele taimetervise komiteele selle õigusaktide töörühma koosolekul;

direktiivi artikli 6 lõikega 3 nähakse ette toimiku kinnitamine ühenduse tasandil, et seda võiks käsitada direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt vastavana;

selline kinnitamine on vajalik toimiku üksikasjaliku läbivaatuse võimaldamiseks ning selleks, et liikmesriikidel oleks võimalik anda kõnealust toimeainet sisaldavate taimekaitsevahendite jaoks ajutisi lube vastavalt direktiivi artikli 8 lõikes 1 sätestatud tingimustele, eriti vastavalt tingimusele, mis käsitleb toimeaine ja taimekaitsevahendi üksikasjalikku hindamist direktiivi nõuete kohaselt;

selline otsus ei välista, et taotlejalt võib nõuda täiendavaid andmeid või teavet, kui üksikasjaliku läbivaatuse jooksul ilmneb, et need on vajalikud otsuse tegemiseks;

liikmesriigid ja komisjon on kokku leppinud, et Rootsi jätkab toimiku üksikasjalikku läbivaatust ning edastab komisjonile läbivaatuse tulemused, kõnealuste toimeainete loetelusse kandmist või kandmata jätmist käsitlevad soovitused ning sellega seotud tingimused võimalikult kiiresti, hiljemalt ühe aasta jooksul; pärast kõnealuse aruande saamist jätkatakse üksikasjalikku läbivaatust alalise taimetervise komitee raames koos kõikide liikmesriikide ekspertidega;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Toimik, mille Svenska Lantmännen on esitanud komisjonile ja liikmesriikidele, pidades silmas toimeaine pseudomonas chlororaphis lisamist direktiivi 91/414/EMÜ I lisasse, ja mis on edastatud alalisele taimetervise komiteele 20. märtsil 1996, vastab põhimõtteliselt II lisas sätestatud andmete ja teabega seotud nõuetele ning asjaomast toimeainet sisaldava taimekaitsevahendi puhul direktiivi III lisas ettenähtud nõuetele.

Artikkel 2

Käesolev otsus on adresseeritud liikmesriikidele.

Brüssel, 25. märts 1997

Komisjoni nimel

komisjoni liige

Franz Fischler

[1] EÜT L 230, 19.8.1991, lk 1.

[2] EÜT L 277, 30.10.1996, lk 25.

--------------------------------------------------